HB Køge oplyser, at de har lejet den unge FC Midtjylland-angriber Marco Larsen for resten af sæsonen.

Efter et halvt år med meget begrænset spilletid får FC Midtjyllands Marco Larsen nu chancen hos HB Køge. 1. divisionsklubben oplyser, at de har lejet angriberen for resten af sæsonen.

- Marco passer fortrinligt på det vi søger – store offensive kvaliteter, mange meter i benene og god fysik, og så ved han hvor målet står og er god til at tage de rigtige løb i boksen. Og så er han fra lokalområdet, og er en god dreng, der har prøvet en helt masse på øverste hylde, siger sportsdirektør Per Rud ifølge klubbens hjemmeside.

- Marco skal selvfølgelig løftes igen efter en periode ude og inde af holdet i FC Midtjylland, men sagt med ydmyghed så tror vi helt sikkert på at vores trænerstab og spillertrup i fællesskab med Marco kan bringe ham i en spillemæssig udgave, hvor han kan blive en profil for os og i 1. division.

Fra januar til sommer var 23-årige Marco Larsen udlejet til HB Køges 1. divisionsrivaler Vejle Boldklub. Angriberen har kontraktudløb med FCM til sommer.